《别张粤南夫温子坚元白满执中子权黄冀端微》
宋代·王令

始吾得三满，自谓得过人。
一日不见之，已恐愚贱滨。
忧思丛中来，腹肠生毛鳞。
轻舟刺而南，久结愿解伸。
入门顾我笑，喜气沃以新。
徐徐相抽寻，轧轧听引陈。
先生固大贤，拟议何可邻。
诸君又相得，热炙香相熏。
而我拱其间，贪喜乃失神。
凤凰朝百鸟，鸱鸦亦来群。
然其气类同，终独凤鹤亲。
发为鸣声和，上下相铿纯。
苟非治平世，不得此类驯。
故其闻之者，舞蹈相摇振。
轻风促回舠，後会无涯根。
作诗谢幸甚，颠倒迷欢欣。
如将铭自贺，又欲书诸绅。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。